Document ID: 32010R0915
Publication Date: 2010-10-12

Title and Content:
KOMISIJAS REGULA (ES) Nr. 915/2010
(2010. gada 12. oktobris)
par saskaņotu daudzgadu Savienības 2011., 2012. un 2013. gada kontroles programmu, lai nodrošinātu atbilstību maksimāli pieļaujamajiem pesticīdu atlieku līmeņiem augu un dzīvnieku izcelsmes pārtikā un uz tās virsmas un novērtētu šo atlieku iedarbību uz patērētājiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 29. pantu,
tā kā:
(1)
Ar Komisijas Regulu (EK) Nr. 1213/2008 (2) izveidoja pirmo saskaņoto Kopienas daudzgadu kontroles programmu, kas paredzēta 2009., 2010. un 2011. gadam. Minētā programma tika turpināta ar Komisijas 2009. gada 28. septembra Regulu (EK) Nr. 901/2009 par saskaņotu Kopienas daudzgadu kontroles programmu, kas paredzēta 2010., 2011. un 2012. gadam, lai nodrošinātu atbilstību maksimāli pieļaujamajiem pesticīdu atlieku līmeņiem augu un dzīvnieku izcelsmes produktos un uz tiem (3).
(2)
Trīsdesmit līdz četrdesmit pārtikas produktu nodrošina svarīgākās uztura sastāvdaļas Savienībā. Tā kā pesticīdu lietojums būtiski mainās ik pa trim gadiem, tie ir jākontrolē minētajos trīsdesmit pārtikas produktos vairākos triju gadu ciklos, lai varētu novērtēt to iedarbību uz patērētājiem un Eiropas Savienības tiesību aktu piemērošanu.
(3)
Pamatojoties uz binomiālu varbūtības sadalījumu, var aprēķināt, ka, izanalizējot 642 paraugus, ar vairāk nekā 99 % ticamību var noteikt paraugu, kurā pesticīdu atlieku daudzums pārsniedz noteikšanas robežu (NR), ja ne mazāk kā 1 % produktu satur atlieku daudzumu, kas pārsniedz šo robežu. Šo paraugu ņemšana jāuztic dalībvalstīm, vienmērīgi sadalot paraugu skaitu atbilstoši iedzīvotāju skaitam tā, lai paņemtu ne mazāk kā 12 viena produkta paraugus gadā.
(4)
Ja pesticīda atlieku definīcijā iekļautas citas darbīgās vielas - metabolītu vai sadalīšanās produktu atliekas -, par šiem metabolītiem, ja vajadzīgs, ir jāinformē atsevišķi.
(5)
Vadlīnijas par metodes apstiprināšanu un pesticīdu atlieku analīzes kvalitātes kontroles procedūrām pārtikā un barībā (“Method Validation and Quality Control Procedures for Pesticide Residue Analysis in food and feed”) ir publicētas Komisijas tīmekļa vietnē (4). Ar konkrētiem nosacījumiem jāļauj dalībvalstīm izmantot kvalitatīva skrīninga metodes.
(6)
Paraugu ņemšanas procedūrām jāpiemēro Komisijas 2002. gada 11. jūlija Direktīva 2002/63/EK, ar ko nosaka Kopienas paraugu ņemšanas metodes pesticīdu atlieku oficiālajai kontrolei augu un dzīvnieku izcelsmes produktos un uz to virsmas un ar ko atceļ Direktīvu 79/700/EEK (5), un kurā iekļautas apkopotas paraugu ņemšanas metodes un procedūras, ko ieteikusi Pārtikas kodeksa komisija.
(7)
Ir nepieciešams novērtēt, vai ir ievēroti maksimāli pieļaujamie atlieku līmeņi zīdaiņu barībā, kas noteikti saskaņā ar 10. pantu Komisijas 2006. gada 22. decembra Direktīvā 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem un ar ko groza Direktīvu 1999/21/EK (6) un saskaņā ar 7. pantu Komisijas 2006. gada 5. decembra Direktīvā 2006/125/EK par apstrādātu graudaugu pārtiku un bērnu pārtiku zīdaiņiem un maziem bērniem (7), ņemot vērā tikai atlieku definīcijas, kas noteiktas Regulā (EK) Nr. 396/2005.
(8)
Ir arī nepieciešams novērtēt iespējamo pesticīdu kopējo, kumulatīvo un sinerģisko ietekmi. Novērtējums jāsāk ar dažiem organofosfātiem, karbamātiem, triazoliem un piretroīdiem, kā norādīts I pielikumā.
(9)
Līdz katra gada 31. augustam dalībvalstis iesniedz informāciju par iepriekšējo kalendāro gadu.
(10)
Lai novērstu iespējamus pārpratumus gadījumos, kad secīgas daudzgadu programmas savstarpēji pārklājas, un lai nodrošinātu tiesisko noteiktību, jāatceļ Regula (EK) Nr. 901/2009. Tomēr tā arī turpmāk jāpiemēro paraugiem, kuri pārbaudīti 2010. gadā.
(11)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Dalībvalstis 2011., 2012. un 2013. gadā ņem un analizē I pielikumā noteiktos produkta/pesticīda atlieku kombināciju paraugus.
Katra produkta paraugu skaitam jāatbilst II pielikumā noteiktajam skaitam.
2. pants
1. Paraugu partiju ņem izlases kārtā.
Paraugu ņemšanas procedūrai un vienību skaitam jāatbilst Direktīvā 2002/63/EK noteiktajām prasībām.
2. Paraugus analizē saskaņā ar Regulā (EK) Nr. 396/2005 noteiktajām atlieku definīcijām.
3. pants
1. Dalībvalstis iesniedz 2011., 2012. un 2013. gadā pārbaudīto paraugu analīzes rezultātus attiecīgi līdz 2012., 2013. un 2014. gada 31. augustam.
Papildus šiem rezultātiem dalībvalstis sniedz šādu informāciju:
a)
izmantotās analīzes metodes un sasniegtos ziņojamos līmeņus saskaņā ar vadlīnijām par metodes apstiprināšanu un pesticīdu atlieku analīzes kvalitātes kontroles procedūrām pārtikā un barībā; ja izmanto kvalitatīvo skrīningu, par rezultātiem, kas nepārsniedz skrīninga ziņošanas līmeni, jāziņo - “nav konstatēts”;
b)
valstu kontroles programmās un Savienības kontroles programmās piemēroto noteikšanas robežu;
c)
sīkus datus par veiktajiem izpildes pasākumiem, ja to atļauj attiecīgās valsts tiesību akti;
d)
ja maksimāli pieļaujamie atlieku līmeņi (MAL) pārsniegti, paziņojumu par pārsniegšanas iespējamiem iemesliem un jebkādus atbilstīgus apsvērumus par iespējamiem riska pārvaldības risinājumiem.
2. Ja pesticīdu atlieku definīcijā ietvertas darbīgās vielas, metabolīti un/vai sadalīšanās vai reakciju produkti, dalībvalstis informē par analīzes rezultātiem saskaņā ar pesticīdu atlieku juridisko definīciju. Vajadzības gadījumā katra pesticīdu atlieku definīcijā minētā galvenā izomēra vai metabolīta rezultātus iesniedz atsevišķi.
4. pants
Regulu (EK) Nr. 901/2009 atceļ.
Tomēr to arī turpmāk piemēro paraugiem, kuri pārbaudīti 2010. gadā.
5. pants
Šī regula stājas spēkā 2011. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 12. oktobrī

Classification:
Level 1 Categories: 100157
100155
100149
100147
100156
100144
Level 2 Categories: 100244
100257
100215
100176
100195
100245
Level 3 Categories: 138
2442
2479
5442
2090
2735
1268
All Categories: 1442
1595
191
2735
2836
3469
3730
5315